作者：李曾伯
词牌/韵律：沁园春

paragraphs: 晚出千林，中立三秋，清哉此花。
自鹫峰移下，碎成玉屑，蟾宫分到，缀作金葩。
粟许来微，薰天声价，较楚蕙庾梅还韵些。
真奇处，但餐沆瀣，不染繁华。
酒边一笑婆娑。
疑香醉山中尊者家。
怅尘埃俗状，强颜羞对，风骚墨客，乐事堪夸。
月照才清，露浓尤馥，饮待夜深应更佳。
姑容我，胆瓶斜插，卧看窗纱。